Sekolah Kebangsaan Bandar Seri Putra

Sejak pembukaannya secara rasmi pada 29 Jun 2009, SKBSP telah mengalami pelbagai transformasi untuk menjadi sebuah institusi pendidikan yang unggul. Dengan sokongan tenaga pengajar yang berdedikasi serta kemudahan pembelajaran yang semakin moden, sekolah ini terus mencipta kecemerlangan dalam pelbagai bidang.

Kini, SKBSP bukan sahaja menjadi pusat pendidikan yang berprestasi tinggi, tetapi juga sebuah sekolah yang melahirkan generasi berilmu, berdisiplin, dan berdaya saing dalam menghadapi cabaran masa depan.

 Latar Belakang 
Sekolah Kebangsaan Bandar Seri Putra atau nama singkatannya, SK Bandar Seri Putra, merupakan sebuah institusi pendidikan yang terletak di Bandar Seri Putra, Kajang, Selangor. Ditubuhkan pada 29 Jun 2009, sekolah ini berperanan penting dalam menyediakan pendidikan berkualiti kepada masyarakat setempat.

SK Bandar Seri Putra beroperasi dalam dua sesi, iaitu sesi pagi dan sesi petang, bagi memastikan keberkesanan pembelajaran dan pengurusan sekolah yang lebih teratur. 

Sekolah ini juga menawarkan pelbagai program akademik dan kokurikulum bagi membentuk pelajar yang holistik, cemerlang serta berdaya saing.

Berpegang kepada slogan “Berusaha, Berilmu, Berbakti”, SK Bandar Seri Putra komited dalam melahirkan generasi pelajar yang berilmu, berdisiplin, dan berakhlak mulia.

 Visi dan Misi Sekolah 
VISI SEKOLAH

"Pendidikan Berkualiti, Insan Terdidik, Negara Sejahtera"

SK Bandar Seri Putra mengupayakan sistem pendidikan yang berkualiti dan berkesan untuk melahirkan insan cemerlang dari segi akademik dan sahsiah menjadi generasi yang dapat menjamin kesejahteraan bangsa dan negara.

MISI SEKOLAH

"Melestarikan Sistem Pendidikan yang Berkualiti untuk Membangunkan Potensi Individu bagi Memenuhi Aspirasi Negara"

SK Bandar Seri Putra menyediakan satu sistem pendidikan berkualiti merangkumi kepimpinan pengurusan organisasi kurikulum, kokurikulum dan sukan, hal ehwal murid serta pengajaran dan pembelajaran yang berkesan bagi membangunkan potensi murid dalam memenuhi aspirasi negara.

 Objektif dan Matlamat 
OBJEKTIF

"Sekolah diwujudkan untuk masyarakat dan sebagai sebuah institusi masyarakat."

MATLAMAT

"Matlamat sekolah untuk melahirkan pelajar-pelajar berpotensi ke arah kecemerlangan akademik, sahsiah dan kokurikulum di samping dapat melahirkan insan yang kreatif."

 Piagam Pelanggan 

 Memberi layanan mesra kepada semua pihak yang berkaitan dengan sekolah
 Memastikan anak didik mendapat yang terbaik
 Menggilap, menampilkan anak didik dalam bidang kokurikulum.
 Membina sahsiah murid menjadi anak-anak yang baik dan bijaksana.
 Menyediakan sekolah yang kondusif untuk pengajaran dan pembelajaran.
 Menjalinkan hubungan baik dengan pihak luar sekolah.
 Sentiasa bersedia melaksanakan dasar-dasar yang diarahkan oleh Kementerian Pendidikan Malaysia.

 Sejarah 
SK Bandar Seri Putra merupakan sekolah yang didirikan di Taman Bandar Seri Putra. Sekolah ini merupakan projek pertama dalam RMK-9 (Rancangan Malaysia ke-9) yang mula dilaksanakan pada tahun 2006 dan dijangka siap dalam tempoh dua tahun (2008).

Pemaju projek ini adalah Syarikat Pemaju Hartanah United Malayan (UM) Land Berhad dan arkitek adalah Khalid Johari Arkitek. Majlis pecah tanah pembinaan telah disempurnakan oleh Menteri Pelajaran, Datuk Seri Hishamuddin bin Tun Hussein.

Pada hari Isnin, bersamaan 29 Jun 2009, SK Bandar Seri Putra dengan rasminya telah dibuka untuk memenuhi keperluan penduduk yang meningkat dari se masa ke se masa. SK Bandar Seri Putra mempunyai sebuah blok pentadbiran, tiga buah blok akademik, sebuah dewan tertutup, sebuah dewan terbuka, sebuah kantin dan padang permainan.

Seramai 1196 orang murid telah mendaftar di sekolah ini, kebanyakannya daripada SK Bangi. Bilangan guru pula adalah seramai 49 orang dan staf sokongan berjumlah empat orang. Bilangan bilik darjah pula sebanyak 25 kelas. Sekolah ini telah memulakan sesi persekolahan pada waktu pagi sahaja dengan kepadatan murid 45 hingga 50 orang dalam sesebuah kelas.

Kini, bilangan muridnya telah bertambah kepada 2894 orang dengan kapasiti guru seramai 152 orang dan 12 orang staf sokongan. Bilangan kelas dibuka adalah sebayak 74 kelas dan tambahan tiga kelas prasekolah dan 4 kelas pendidikan khas. 

 Moto dan Slogan Sekolah 
MOTO SEKOLAH

"Berusaha, Berilmu, Berbakti"

SLOGAN SEKOLAH

"Soar Like An Eagle"

 Maksud Moto Sekolah 
Moto "Berusaha, Berilmu, Berbakti" membawa makna yang mendalam dalam membentuk sahsiah dan kejayaan pelajar di SK Bandar Seri Putra:

 Berusaha – Bermaksud berusaha bersungguh-sungguh dalam mencapai kejayaan, tidak mudah berputus asa, serta sentiasa berusaha memperbaiki diri.
 Berilmu – Menekankan kepentingan ilmu pengetahuan sebagai kunci kejayaan, di mana pelajar digalakkan untuk sentiasa menimba ilmu dan berfikiran kritis.
 Berbakti – Menggalakkan pelajar untuk menyumbang kepada masyarakat, berbakti kepada ibu bapa, sekolah, dan negara dengan ilmu serta kebolehan yang diperoleh.

 Maksud Slogan Sekolah 
Slogan "Soar Like An Eagle" SK Bandar Seri Putra membawa maksud untuk terbang tinggi seperti helang, yang melambangkan keunggulan, keberanian, dan kejayaan.

Slogan ini mencerminkan usaha SK Bandar Seri Putra dalam melahirkan pelajar yang rajin berusaha, berilmu tinggi, dan mempunyai semangat kepimpinan serta keprihatinan terhadap masyarakat.

Dalam konteks pendidikan, ia mendorong pelajar untuk:

 Bercita-cita tinggi – Mempunyai impian besar dan berusaha mencapainya.
 Menjadi luar biasa – Tidak sekadar biasa-biasa tetapi berusaha menjadi yang terbaik.
 Berani menghadapi cabaran – Seperti helang yang terbang tinggi dalam mengatasi cabaran dengan semangat juang yang tinggi.

Slogan ini menginspirasi warga SEPUTRA untuk berusaha mencapai kejayaan cemerlang dalam akademik, kokurikulum, dan kehidupan.

 Konsep Seni Bina 
Sebagai sebuah sekolah yang berfungsi dan berkualiti, penekanan terhadap alam sekitar yang selesa perlu dititikberatkan. Seni bina moden yang bercirikan seni bina tropika diadaptasi untuk menghasilkan satu persekitaran persekolahan yang lebih selesa dan praktikal serta berorientasikan dimensi kemanusiaan.

Ia mengambil kira kehendak prilaku manusia sebagai ciri-ciri sesebuah reka bentuk ruang yang dicadangkan. Reka bentuk ini juga berdasarkan anjakan paradigma dari rekabentuk-rekabentuk yang terdahulu untuk memenuhi cita rasa kontemporari. Dalam masa yang sama ia juga mengambil kira perseimbangan aspek kos, praktikaliti dan daya saing. Pemodenan ini diharapkan dapat diserap oleh guru-guru dan pelajar bagi menyemarakkan semangat ingin lebih maju.

 Pencapaian SEPUTRA 
Pada 21 November 2024, SK Bandar Seri Putra telah mencipta sejarah dengan merangkul 8 anugerah iaitu:

 Johan Anugerah Sekolah Cemerlang Kokurikulum
 Tempat Ketiga Anugerah Sekolah Minda Sihat
 Anugerah Pengurusan Prasekolah Sekolah Terbaik
 Anugerah Pengurusan Cemerlang Kokurikulum (Guru Besar)
 Anugerah Guru Cemerlang Kokurikulum (Pn. Rohaizah binti Mohamed Sohor)
 Anugerah Pasukan Badan Beruniform Cemerlang Kokurikulum (Pergerakan Puteri Islam Malaysia)
 Anugerah Khas SPsK Pemimpin Sekolah (Guru Besar)
 Anugerah Laman Minda Sihat, Emosi Sejahtera

 Alamat 
Sekolah Kebangsaan Bandar Seri Putra
Jalan Seri Putra 3
43000 Kajang
Selangor,  
Telefon   = +603-89259717
Fax         = +603-89259854

 Pautan luar 
 Blog Sekolah Kebangsaan Bandar Seri Putra (2011)
 Projek Sekolah Kebangsaan Bandar Seri Putra
 Facebook Sekolah Kebangsaan Bandar Seri Putra